बंगाली :- ;बगाली गी ‘बंगला’ बी आखदे न। एह् बंगलादेश ते भारती राज्य पच्छमी बंगाल दे लाकें च बोल्ली जंदी ऐ। इसदा विकास मागधी अपभ्रंश थमां होए दा ऐ। इसदियां दो प्रमुख उपभाशां न-साधु भाशा ते चलित भाशा। साधु भाशा साहित्यक भाशा ऐ। एह् संस्कृत थमां प्रभावत ऐ ते घट्ट पढ़े दे जां अनपढ़ लोकें आस्तै समझना लगभग नामुमकन ऐ। ‘चलित भाशा’ आम बोलचाल दी भाशा ऐ जिसी पढ़े-लिखे ते अनपढ़ बराबर बरतदे न। एह् कलकत्ता ते इसदे आले-दुआले दी बोल्ली पर अधारत ऐ। ‘बंगाली’ च बड़ा प्राचीन ते समृद्ध साहित्य ऐ। बंगाली च संज्ञा ते सर्वनामें च रूपायन-व्यवस्था बरकरार ऐ। चार थमां छे कारक बरतोंदे न। ते एह्‌दे च बी ‘ज’ ते ‘ब’ ध्वनियें दी प्रधानता दा रुझान ऐ। भारती संविधान आसेआ मान्यता प्राप्त भाशाएं चा ‘बंगाली’ बी इक ऐ।